सुप्रीम कोर्ट द्वारा एक ही झटके में तीन तलाक को गैरकानूनी करार देने के बाद भी देश में इस तरह के मामले रुक नहीं रहे हैं। एनसीआर में एक ऐसा ही मामला सामने आया है। ट्रक ड्राइवर कासिम ने अपनी पत्‍नी सम्‍मान (30) को 29 जनवरी को फोन पर तीन तलाक देकर संबंध तोड़ लिया। उसने अपनी शादीशुदा साली से शादी भी कर ली है। महिला के पिता हसन ने दादरी थाने में इसकी शिकायत दी है। उन्‍होंने कलेक्‍टर और नोएडा के वरिष्‍ठ पुलिस अधीक्षक (एसएसपी) से इस मामले में हस्‍तक्षेप करने की मांग की है। ‘टाइम्‍स ऑफ इंडिया’ की रिपोर्ट के अनुसार, कासिम और सम्‍मान की वर्ष 2007 में शादी हुई थी। दोनों हिंडन विहार में रहते थे। सम्‍मान के वकील ने कानूनी विकल्‍पों पर विचार करने की बात कही है। मालूम हो कि पिछले साल अगस्‍त में शीर्ष अदालत ने एक ही झटके में तीन तलाक देने को असंवैधानिक करार दिया था। नरेंद्र मोदी सरकार ने इसको लेकर संसद में विधेयक भी लाया है। लोकसभा से पास होकर फिलहाल यह राज्‍यसभा में लंबित है।